WICE บวกแรง 8% “ออลไทม์ไฮต่อเนื่อง” จับตารายได้ปี 64 ทะลุเป้าแตะ 7 พันลบ.
WICE บวกแรง 8% “ออลไทม์ไฮต่อเนื่อง” จับตารายได้ปี 64 โตทะลุเป้าแตะ 7 พันลบ. จากเดิมคาด 5.8 พันลบ. แนะซื้อเป้า 22.10 บาท เตรียมขยายขนส่งข้ามแดนเชื่อมต่อรถไฟลาว-จีน พร้อมเปิดคลังสินค้าใหม่ ปี 65 ปักธงรายได้โตไม่ต่ำกว่า 20%
WICE บวกแรง 8% “ออลไทม์ไฮต่อเนื่อง” จับตารายได้ปี 64 โตทะลุเป้าแตะ 7 พันลบ. จากเดิมคาด 5.8 พันลบ. แนะซื้อเป้า 22.10 บาท
4 ม.ค. 2565

ผู้สื่อข่าวรายงานว่า วันนี้(4 ม.ค.2565)ราคาหุ้น บริษัท ไวส์ โลจิสติกส์ จำกัด (มหาชน) หรือ WICE ณ เวลา 11.19 น. อยู่ที่ระดับ 20.80 บาท บวก 1.60 บาท หรือ 8.33% สูงสุดที่ระดับ 20.90 บาท ต่ำสุดที่ระดับ  19.40 บาท ด้วยมูลค่าการซื้อขาย 164.42 ล้านบาท ราคาหุ้นสูงสูดตั้งแต่เข้าตลาดเมื่อวันที่ 28 ก.ค.2558

โดยก่อนหน้านี้(8ธ.ค.64)นายชูเดช คงสุนทร กรรมการผู้จัดการ ฝ่ายพัฒนาธุรกิจ WICE เปิดเผยว่า แนวโน้มรายได้ปี 2564 คาดจะมากกว่าเป้าเดิมที่ตั้งไว้จะมีรายได้ 5,800 ล้านบาท หรือเติบโต 45% เมื่อเทียบกับปีก่อน แต่จากผลการดำเนินงานในช่วง 9 เดือนที่ผ่านมาทำรายได้แล้ว 5,278 ล้านบาท ดังนั้นคาดว่าในช่วงที่เหลือของปี 2564 จะทำได้ดีกว่าเป้า ดังนั้นคาดรายได้ปีนี้จะเพิ่มขึ้นมาอยู่ที่ 7,000 ล้านบาท เทียบกับปี 2563 ที่มีรายได้อยู่ที่ 4,005 ล้านบาท ขณะเดียวกันตั้งเป้ารายได้ปี 2565 เติบโตไม่ต่ำกว่า 20% เมื่อเทียบกับปี 2564
โดยทิศทางธุรกิจช่วงไตรมาส 4/2564 แนวโน้มเติบโตต่อเนื่อง คาดรายได้ทำนิวไฮเป็นไตรมาสที่ 8 จากปริมาณการขนส่งที่เพิ่มขึ้นทั้ง 4 กลุ่มธุรกิจหลัก ได้แก่ ธุรกิจการขนส่งทางทะเล, การขนส่งทางอากาศ, ธุรกิจบริการด้านซัพพลายเชน และ ธุรกิจบริการขนส่งข้ามแดน นอกจากนี้บริษัทคาดว่าปัจจัยด้านค่าระวางเรือจะยังคงอยู่ในระดับสูงต่อเนื่องไปถึงกลางปี 2565
สำหรับบริการขนส่งข้ามแดนมีการเติบโตอย่างก้าวกระโดด จากความต้องการขนส่งทดแทนบริการอื่นในช่วงการแพร่ระบาดของโควิด-19 ปัจจุบันบริษัทได้เพิ่มจำนวนตู้คอนเทนเนอร์เป็น 500 ตู้ คาดว่าจะสามารถเพิ่มเที่ยวการขนส่งได้มากขึ้นถึง 12,000 เที่ยวต่อปี นอกจากนี้บริษัทยังมีการขยายการบริการในส่วนการขนส่งแบบไม่เต็มตู้ (Less Truck Load Service : LTL) เพิ่มโอกาสรับงานที่หลากหลาย โดยตั้งเป้าการให้บริการดังกล่าวจำนวน 65 เที่ยวต่อเดือน
นอกจากนี้ยังมีแผนขยายเส้นทางการให้บริการขนส่งหลายรูปแบบ (Multimodal Services) ซึ่งเป็นการขนส่งทางรถจากมาเลเซียไปยังรถไฟประเทศลาว-จีน เพื่อเชื่อมเส้นทางโครงการ One Belt One Road จากจีนถึงตะวันออกกลางและทวีปยุโรปในอนาคต ตั้งเป้าปี 2565 อยู่ที่ 2,000 เที่ยว โดยเชื่อว่าจะได้รับความนิยมส่งผลให้วอลุ่มมากกว่าเป้าที่ตั้งไว้
ขณะที่บริษัท ไวส์ ซัพพลายเชน โซลูชั่นส์ จำกัด (บริษัทย่อย) ผู้ให้บริการด้านซัพพลายเชนโซลูชั่นส์แบบครบวงจร ทั้งงานคลังสินค้า การกระจายสินค้า การขนส่งสินค้า (Equipment) ขนาดใหญ่ ได้มีการเปิดคลังสินค้าแห่งใหม่ย่านบางนา โดยให้บริการในสินค้ากลุ่มธุรกิจค้าปลีก (Retail) และ  E-Commerce ปัจจุบันมีลูกค้าใช้บริการแล้ว 85% โดยตั้งเป้าการให้บริการครบถ้วนเต็มคลังสินค้าภายในสิ้นปี 2564 และคาดว่าจะสร้างการรับรู้รายได้ให้กับบริษัทประมาณ 100 ล้านบาทต่อปี นอกจากนี้ยังมีแผนการเปิดคลังสินค้าแห่งใหม่ในพื้นที่กรุงเทพฯ และปริมณฑลภายในปี 2565
สำหรับความคืบหน้าการนำบริษัท ยูโรเอเชีย โทเทิล โลจิสติกส์ จำกัด (ETL) เข้าจดทะเบียนในตลาดหลักทรัพย์ เอ็ม เอ ไอ (mai) ปัจจุบันได้แต่งตั้งที่ปรึกษาทางการเงิน (FA) แล้ว คาดว่าจะยื่นไฟลิ่งกลางปี 2565 และเสนอขายหุ้นสามัญเพิ่มทุนให้แก่ประชาชนทั่วไปเป็นครั้งแรก (IPO) ในช่วงไตรมาส 4/2565
ด้านบล.เมย์แบงก์ (ประเทศไทย) ระบุในบทวิเคราะห์ฯแนะนำ “ซื้อ” พร้อมทั้งปรับประมาณการกำไรปี 65 ขึ้น 26.7% เป็น 578 ล้านบาท เพิ่มขึ้น 10.7% จากปีก่อน ได้ราคาเหมาะสมใหม่ 22.10 บาท/ หุ้น อิง P/E เฉลี่ย 4 ปีที่ 25.0 เท่า
ทั้งนี้ กำไรในไตรมาส 3/64 ทำสถิติใหม่และสูงกว่าคาด 15% ค่าระวางเรือตู้สินค้ายังคงยืนสูงต่อ ซึ่งผู้ประกอบการหลายรายให้ความเห็นตรงกันว่าจะลากยาวไปอย่างน้อยกลางปีหน้า ขณะที่ธุรกิจขนส่งสินค้าข้ามพรมแดน WICE โดดเด่นที่สุดในกลุ่มก็กำลังจะทิ้งห่างออกไปอีกด้วยบริการ Road-Rail เชื่อมอาเซียนกับจีน ซึ่งพิจารณาแล้วเชื่อว่าจะได้รับการตอบรับที่ดีมากจากลูกค้า จึงมองว่าทิศทาง WICE จะยังคงสดใสต่อในปี 65
พร้อมกันนี้ ด้วยอัตราค่าระวางเรือตู้สินค้ายังยืนสูงยาวต่อเนื่อง และรายได้จากการขนส่งทางทะเลยังสูงถึง 56% ของรายได้รวม จึงเชื่อว่า WICE จะรายงานกำไรไตรมาส 4/64 ที่ 167 ล้านบาท โต 3.2% จากไตรมาสก่อน และเพิ่มขึ้น 180.5% เทียบกับปีก่อนหน้าเป็นสถิติใหม่อีกครั้ง